«Спартак-Налшыкым» бжыгъэр къызэIуех икIи зэхуещIыж
«Ротор» (Волгоград) — «Спартак-Налшык» (Налшык) — 2:2 (0:1). Волгоград. «Центральный» стадион. Мэлыжьыхьым и 14-м. ЦIыху 4100-рэ еплъащ.
Судьяхэр: Лапочкин (Санкт-Петербург), Гаврилин (Владимир), Богач (Люберцы).
«Ротор»: Пчелинцев, Тен, Ламанж, Гузь, Устинов, Пугин, Фомин, Яковлев, Байрамян (Рылов, 81), Аппаев (Михеев, 80), Мязин.
«Спартак-Налшык»: Цыган, Мэкъуауэ, Костин, Абазэ, Суслов, Рябокобыленкэ, Султонов (Чхапелие, 68), Киреев (Рухайэ, 84), Чуперкэ, Бажэ, (Сирадзе, 81), Панюков (Болэ, 66).
Топхэр дагъэкIащ: Киреевым, 30 (0:1). Байрамян, 48 (1:1). Фомин, 62 (2:1). Киреевым, 76 (2:2).
48-нэ дакъикъэм Пугиным пенальти худэгъэкIакъым.
Дагъуэ къыхуащIащ: Костиным, Рябокобыленкэ, Гузь, Яковлевым, Чуперкэ.
Биджий Хьэсэнбий и унафэм зэрыщIэувэрэ хамэ щIыпIэхэм щрагъэкIуэкIа джэгугъуитIри зыфIахьа «Спартак-Налшыкым» и футболистхэм а хабзэ мыхъумыщIэр къызэпаудыну хущIэкъуащ. АбыкIэ Iэмал хъарзынэ къыхукъуэкIат: Волгоград хьэрхуэрэгъу къащыхуэхъуа «Ротор»-р Урысей Федерацэм футболымкIэ щекIуэкI зэхьэзэхуэхэм ди командэм иджыри къэс зэи къыщытекIуатэкъым икIи мыгъэрей зэпеуэм къыщыкIэрыхухэм ящыщт.
Вэсэмахуэрей зэIущIэр ди щIалэхэм хуабжьу жыджэру къыщIадзащ. Абыхэм тегушхуауэ ирагъэжьащ — псынщIэу топыр зэIэпахырт икIи ебгъэрыкIуэныгъэр я тегъэщIапIэт.
Апхуэдэ къыщIэдзэкIэм зыкIи хуэмыхьэзыр хэгъэрейхэр Iэнкун хъуащ. Абыхэм къаруушхуэ трагъэкIуадэрт зыхъумэжыныгъэм. АрщхьэкIэ 36-нэ дакъикъэм захуэIыгъыжакъым — Бажэ Амир лъэщыгъэкIэ я гъуэм щыбгъэдыхьэм ираудащ. Штрафнойр Iэзэу игъэзащ Султонов Мухьэммэд. Къаруушхуэ хилъхьэу ар зэуа топым «Ротор»-м и гъуащхьэтетым къригъэгъэзащ, ауэ Киреев Игорь абы япэу нэсри, бжыгъэр къызэIуихащ.
КъахукъуэкIа ехъулIэныгъэм налшыкдэсхэр нэхъри тригъэгушхуащ. Ахэр увыIэгъуэ ямыIэу хэгъэрейхэм ебгъэрыкIуэрт. Ди щIалэхэм мызэ-мытIэу Iэмал хъарзынэхэр яIащ, арщхьэкIэ бжыгъэм зимыхъуэжауэ загъэпсэхуну икIащ.
Зи стадионым къыщыхагъащIэ «Ротор»-м джэгум и етIуанэ Iыхьэр, дауи, ебгъэрыкIуэныгъэ лъэщхэмкIэ къыщIидзащ. Ахэр «Спартак-Налшыкым» зэтриIыгъэну къыщIэкIынт, судьям пенальти къахуимыгупсысатэмэ. Уэгум ит топым иризэныкъуэкъуу Мэкъуауэ Залымрэ волгограддэсхэм я гъуащхьауэмрэ зэжьэхэуэри, тIури джэлащ. Фэбжь зыгъуэтар ди щIалэра пэтми, Лапочкиным игъэкъуэншар аращ икIи метр пщыкIузым и деж игъэлъэгъуащ.
Пенальтир игъэзэщIэну хэгъэрейхэм дзыхь зыхуащIа Пугиныр ди гъуащхьэтетым ебзэджэкIыфакъым. АрщхьэкIэ Цыган къригъэгъэза топым япэу нэсар, бжыгъэр зэхуэдэ зыщIыжа Байрамянщ.
КъалъыкъуэкIа щIэщхъум «Спартак-Налшыкым» и футболистхэр Iэнкун ищIащ. Абыхэм топыр къахуэгъэIурыщIэжыртэкъым, я лъэри щIэхуауэ къыпщыхъурт. Апхуэдэ щытыкIэр «Ротор»-м къимыгъэсэбэпу къэнакъым. И зи чэзу угловойр ди гъуэм и деж къыщыхата иужькIэ, гъуащхьэхъумэхэм къыIуахуа топыр зыIэрыхьа, зэгуэр Налшык щыджэгуа, Фомин Семен и къару къызэрихькIэ еуащ. Ар апхуэдизу лъэщ хъуати, Цыган зыри хуещIакъым.
2:1-уэ япэ зэрищам иджы гушхуэныгъэ зыхилъхьар волгограддэсхэрщ. Абыхэм псори къайхъулIэ хъуат. Хэгъэрейхэм къыкIэлъажыхьу ди щIалэхэр къэнат.
АрщхьэкIэ апхуэдэу зэрекIуэкIар дакъикъэ зыбжанэщ. Джэгум къыхыхьа Болэ Русланрэ Чхапелие Никэрэ Iуэхум фIы илъэныкъуэкIэ зрагъэгъэзащ. «Спартак-Налшыкым» хузэфIэкIащ топыр и гъуэм къыIуигъэкIуэту, езыми ебгъэрыкIуэныгъэхэр къызэригъэпэщыну. Абыхэм ящыщ зым сэмэгумкIэ кIуэцIрыкIыу Чхапелие къыхита топым и лъэтэкIэм Пчелинцевым мащIэу зригъэгъэза щхьэкIэ, абдежым гъунэгъуу къыщыхута Киреевым волгограддэсхэм я гъуэр хигъэщIащ — 2:2.
Iуэхум зэхъуэкIыныгъэ гуэрхэр халъхьэну лъэныкъуэхэм къахуэнэжар зэману мащIэ дыдэт. «Спартак-Налшыкыр» абы хущIэкъущакъым, «Ротор»-м нэхъыбэ хузэфIэкIакъым.
Япэ дивизионым вэсэмахуэ щекIуэкIа адрей зэIущIэхэри удэзыхьэхыу щытащ. Къапщтэмэ, Урысей Федерацэм и кубокыр къэхьыным и финал ныкъуэм дызыхуэкIуэ махуэкум щыджэгуну зыхуэзыгъэхьэзыр «Луч-Энергия»-м и стадионым бжыгъэшхуэкIэ щызэтригъэкIуащ премьер-лигэм щIэбэнынымкIэ и хьэрхуэрэгъу нэхъыщхьэхэм ящыщ зы Тулэ и «Арсенал»-р. Абы иужькIэ владивостокдэсхэм ялъэщIыхьэжащ Оренбург икIа «Газовик»-р хэзыгъэщIа «Уфа»-р. Жыжьэжкъым Ингушым очкоищ щызыIэрызыгъэхьа Хабаровск и «СКА-Энергия»-ри.
Премьер-лигэм кIуэнымкIэ зи къалэнхэр зыгъэзэщIауэ къэзылъытэжа Саранск и «Мордовия»-р аргуэру «лъэпэрэпащ». Иджы ар Калининград къыщыхагъэщIащ.
КъыкIэрыхухэм къахэкIын папщIэ и къару псори ирехьэлIэ Нижнекамск и «Нефтехимик»-м. Абы и стадионым «Енисей»-р щыхигъэщIащ икIи къезыгъэл епщыкIуханэ увыпIэм нэсыным очкоитху хуэчэмыжу аращ.
АдэкIэ фащыдгъэгъуэзэнщ япэ дивизионым хэт командэхэр иужьу зэрызэдэджэгуам къарикIуа бжыгъэхэм. Мис ахэр: «Уфа» (Уфа) — «Газовик» (Оренбург) — 1:0, «Ангушт» (Нэзрэн) — «СКА-Энергия» (Хабаровск) — 0:1, «Нефтехимик» (Нижнекамск) — «Енисей» (Красноярск) — 3:2, «Алания» (Владикавказ) — «Сибирь» (Новосибирск) — 0:3, «Балтика» (Калининград) — «Мордовия» (Саранск) — 2:0, «Луч-Энергия» (Владивосток) — «Арсенал» (Тулэ) — 0:3, «Салют» (Белгород) — «Торпедо» (Мэзкуу) — 0:3.
КъыкIэлъыкIуэ джэгугъуэр «Спартак-Налшыкым» и стадионым щригъэкIуэкIынущ. Мэлыжьыхьым и 20-м абы къригъэблэгъэнущ Дзержинск къалэм и «Химик»-р.
Жыласэ Заурбэч.
